**SKUPŠČINI ZDRAVNIŠKE ZBORNICE SLOVENIJE**

**ZADEVA: Dopolnitev Statuta Zdravniške zbornice Slovenije – PRVO BRANJE**

Spoštovani poslanci skupščine Zdravniške zbornice Slovenije,

pred vami je predlog dopolnitve Statuta, ki naslavlja pomembno težavo, do katere prihaja pri delu skupščine, in sicer delo skupščine v času, ko fizično zbiranje zaradi epidemije COVID-19 ni mogoče.

Epidemija bolezni COVID-19 je pokazala na pomembnost uporabe informacijskih tehnologij za delovanje kolegijskih organov, kar velja tudi za delovanje skupščine Zdravniške zbornice Slovenije. Vendar je potrebno ugotoviti, da trenutna ureditev v Statutu definira zgolj redno in izredno ter korespondenčno sejo skupščine, ne določa pa možnosti izvedbe redne ali izredne seje z uporabo informacijskih tehnologij (v nadaljevanju seja na daljavo).

V Statutu se zato predlaga sprejem dopolnitve v obliki 26.a člena Statuta, ki bi omogočala izvedbo seje na daljavo (tako razprave, kot glasovanja), če to terjajo objektivne okoliščine, ki se lahko kažejo v dveh oblikah:

* izvedba seje s fizično prisotnostjo je onemogočena. Razlog za to so lahko naravne nesreče, ukrepi zaradi preprečevanja širjenja epidemije in kakršnekoli druge okoliščine, ki objektivno preprečujejo izvedbo seje s fizično prisotnostjo;
* skupščina mora sprejeti ukrepe oz. stališča v zvezi z nujno zadevo prej, kot bi bilo mogoče izvesti sejo s fizično navzočnostjo (trenutno za tak primer Statut predvideva možnost izvedbe korespondenčne seje – prvi odstavek 27. člena Statuta).

O izvedbi seje na tak način bi odločil skupščinski svet, ki ima na podlagi prvega odstavka 27. člena Statuta pristojnost odločati tudi o izvedbi korespondenčne seje skupščine. V primeru, da se seja skupščine izvede na daljavo, se na tak način izvedeta tako razprava skupščine kot tudi glasovanje.

V tretjem odstavku je določeno še, da morajo udeležencem na seji skupščine na daljavo biti zagotovljene glede sodelovanja in odločanja enake pravice in obveznosti, kot bi jih imeli, če bi bila seja skupščine izvedena s fizično prisotnostjo.

Konkretnejši način izvedbe seje na daljavo bo urejen v Poslovniku.

Osnutek dopolnitve Statuta Zdravniške zbornice Slovenije vam posredujemo v prvo branje.

S sprejemom predloženega osnutka dopolnitve Statuta boste določili besedilo, ki bo v naslednjem koraku posredovano v javno razpravo.

Če bo predloženi osnutek dopolnitve Statuta v prvem branju sprejet, vam bomo v sprejem predložili ustrezne spremembe in dopolnitve Poslovnika o delu skupščine, izvršilnega odbora ter njunih organov.

S spoštovanjem,

**Predlog sklepa:**

**Sprejme se predlog Dopolnitve Statuta Zdravniške zbornice Slovenije v prvem branju in se posreduje v javno razpravo, ki traja 30 dni.**

Asist. dr. Marko Jug, dr. med.

predsednik skupščine

Zdravniške zbornice Slovenije

Priloga:

* predlog Dopolnitve Statuta Zdravniške zbornice Slovenije.

**PRVO BRANJE – predlog**

Na podlagi 73. člena Zakona o zdravniški službi (Uradni list RS, št. 72/06 - uradno prečiščeno besedilo, 68/06 - ZSPJS-F, 58/08, 15/08 - ZPacP, 107/10 - ZPPKZ, 40/12 - ZUJF, 88/16 - ZdZPZD, 40/17, 64/17, 49/18, 66/19) je skupščina Zdravniške zbornice Slovenije sprejela

**D O P O L N I T E V S T A T U T A**

**Zdravniške zbornice Slovenije**

1. **člen**

Za 26. členom Statuta Zdravniške zbornice Slovenije (v nadaljevanju Statut) se doda nov 26.a člen, ki se glasi:

»**26.a člen (Seja na daljavo)**

(1) Kadar objektivne okoliščine onemogočajo izvedbo seje skupščine s fizično prisotnostjo poslancev ali kadar je o kakšnem nujnem vprašanju potrebno odločiti prej, kot bi bilo mogoče izvesti sejo s fizično navzočnostjo, se seja skupščine lahko izvede z uporabo informacijskih tehnologij (seja na daljavo).

(2) O izpolnjenosti pogojev iz prejšnjega odstavka in izvedbi seje na daljavo odloči skupščinski svet.

(3) Udeležencem seje skupščine na daljavo morajo biti pri seji na daljavo zagotovljene enake pravice in obveznosti v zvezi s sodelovanjem in odločanjem na seji, kot bi jih imeli, če bi seja potekala s fizično prisotnostjo.«

1. **člen**

Ta dopolnitev Statuta začne veljati naslednji dan po tem, ko jo sprejme skupščina Zdravniške zbornice Slovenije.

asist. dr. Marko Jug, dr. med.

predsednik skupščine

Zdravniške zbornice Slovenije